หุ้นยุโรปปิดวานนี้ร่วง ตลาดวิตกจีดีพีสหรัฐขยายตัวน้อยกว่าคาด
ตลาดหุ้นยุโรปปิดร่วงลงเมื่อคืนนี้ (29 เม.ย.) เนื่องจากความวิตกกังวลต่อรายงานที่ว่า ผลิตภัณฑ์มวลรวมภายในประเทศ (GDP) ไตรมาสแรกของสหรัฐขยายตัวน้อยกว่าการคาดการณ์
30 เม.ย. 2558

สำนักข่าวอินโฟเควสท์รายงานว่า ตลาดหุ้นยุโรปปิดร่วงลงเมื่อคืนนี้ (29 เม.ย.) เนื่องจากความวิตกกังวลต่อรายงานที่ว่า ผลิตภัณฑ์มวลรวมภายในประเทศ (GDP) ไตรมาสแรกของสหรัฐขยายตัวน้อยกว่าการคาดการณ์
ทั้งนี้ ดัชนี Stoxx Europe 600 ร่วงลง 2.21% ปิดที่ 397.30 จุด, ดัชนี FTSE 100 ตลาดหุ้นลอนดอนปิดที่ 6,946.28 จุด ลดลง 84.25 จุด หรือ -1.20%, ดัชนี DAX ตลาดหุ้นเยอรมันปิดวันที่ 11,432.72 จุด ร่วงลง 378.94 จุด หรือ -3.21% และดัชนี CAC-40 ตลาดหุ้นฝรั่งเศสปิดที่ 5,039.39 จุด ลดลง 133.99 จุด หรือ -2.59%
ตลาดหุ้นยุโรปร่วงลงหลังจากกระทรวงพาณิชย์สหรัฐเปิดเผยตัวเลขประมาณการครั้งแรกสำหรับจีดีพีช่วงไตรมาสแรกของปีนี้ โดยระบุว่ามีการขยายตัวเพียง 0.2% เทียบกับระดับ 2.2% ในไตรมาส 4 ของปีที่แล้ว และ 5% ในไตรมาส 3 ขณะที่นักวิเคราะห์คาดการณ์ก่อนหน้านี้ว่า จีดีพีมีการขยายตัว 1% ในไตรมาสแรก นอกจากนี้ กระทรวงพาณิชย์สหรัฐยังเปิดเผยว่า การใช้จ่ายของผู้บริโภคเพิ่มขึ้นเพียง 1.9% ช่วงไตรมาสแรกของปีนี้ เทียบกับที่พุ่งขึ้น 4.4% ในไตรมาส 4 ของปีที่แล้ว
หุ้นบริติช อเมริกัน โทแบคโค, หุ้น Outokumpu Oyj ซึ่งเป็นผู้ผลิตเหล็กของฟินแลนด์ และหุ้น Delhaize Group ซึ่งเป็นบริษัทค้าปลีกด้านอาหารของเบลเยียม ต่างก็ร่วงลงเนื่องจากผลประกอบการที่อ่อนแอในไตรมาสแรก หุ้นเมอร์ก ซึ่งเป็นบริษัทเคมีภัณฑ์รายใหญ่ ดิ่งลง 5.37% หุ้นอินฟิเนียน เทคโนโลยีส์ ซึ่งเป็นผู้ผลิตเซมิคอนดัคเตอร์ ร่วงลง 4.75%
นักลงทุนจับตาดูข้อมูลเศรษฐกิจที่สำคัญของยุโรปในวันนี้ รวมถึงความเชื่อมั่นผู้บริโภคเดือนเม.ย.และดัชนีราคาบ้านทั่วประเทศเดือนเม.ย.ของอังกฤษ, ดัชนีราคาผู้ผลิต (PPI) เดือนมี.ค.และความเชื่อมั่นผู้บริโภคเดือนมี.ค.ของฝรั่งเศส, ข้อมูลว่างงานเดือนเม.ย.ของเยอรมนี และข้อมูลเงินเฟ้อเบื้องต้นของยูโรโซนเดือนเม.ย.